CELEX: 62017TN0088
Language: sl
Date: 2017-02-13 00:00:00
Title: Zadeva T-88/17: Tožba, vložena 13. februarja 2017 – Španija/Komisija

27.3.2017   
            
            
               SL
            
            
               Uradni list Evropske unije
            
            
               C 95/25
            
         Tožba, vložena 13. februarja 2017 – Španija/Komisija
   (Zadeva T-88/17)
   (2017/C 095/33)
   Jezik postopka: španščina
   
      Stranki
   
   
      Tožeča stranka: Kraljevina Španija (zastopnika: M. Sampol Pucurull in M. García-Valdecasas Dorrego, agenta)
   
      Tožena stranka: Evropska komisija
   
      Predloga
   
   Tožeča stranka Splošnemu sodišču predlaga, naj:
   
               —
            
            
               Izvedbeni sklep Komisije (EU) 2016/2113 z dne 30. novembra 2016 o potrditvi obračunov plačilnih agencij držav članic v zvezi z odhodki, financiranimi iz Evropskega kmetijskega sklada za razvoj podeželja (EKSRP) v zadnjem letu izvajanja programskega obdobja EKSRP 2007–2013 (od 16. oktobra 2014 do 31. decembra 2015) (UL L 27, str. 79) razglasi za ničen v delu, v katerem se nanaša na plačilno agencijo iz Ekstremadure, ker tej agenciji ni vrnjen znesek 5 364 682,52 EUR.
            
         
               —
            
            
               Toženi instituciji naloži plačilo stroškov.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja dva tožbena razloga.
   
               1.
            
            
               Prvi tožbeni razlog temelji na kršitvi člena 69 Uredbe Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP) (UL 2005 L 277, str. 1, in popravek v UL 2012 L 206, str. 23), spremenjeni z Uredbo Sveta (ES) št. 473/2009 z dne 25. maja 2009 (UL L 144, str. 3), saj ne dopušča znižanja za znesek 5 364 682,52 EUR (zneski, ki jih ni mogoče ponovno uporabiti) pri potrditvi obračunov za odhodke, ki se v zadnjem letu izvajanja programskega obdobja EKSPR 2007–2013 financirajo iz Evropskega kmetijskega sklada za razvoj podeželja (EKSRP).
            
         
               2.
            
            
               Drugi tožbeni razlog se uveljavlja podredno, če bi Splošno sodišče ugotovilo, da ni kršitve člena 69 Uredbe (ES) št. 1698/2005, in temelji na stališču, da je ravnanje tožene stranke arbitrarno, da presega njeno polje proste presoje in da krši tudi načelo zaupanja v pravo.